Gesin se nagmerrie ná botsing tot skok-diagnose leiDean, Suleen en Lientjie Truter (Foto: Verskaf) ŉ Gesin van Gauteng sê hulle is platgeslaan ná ŉ reeks tragedies hul lewe handomkeer verander het: Eers was hul 20-jarige dogter in ŉ motorongeluk wat haar in die hoësorgeenheid laat beland het; toe beleef die gesin nóg ŉ terugslag nadat sy met ŉ seldsame breingewas gediagnoseer is en intussen is die gesin ook hul familieonderneming kwyt. “Ons is platgeslaan,” sê Dean en Lientjie Truter in ŉ onderhoud met Maroela Media. “ŉ Mens kan staande bly na één terugslag, maar wanneer ŉ reeks tragedies ŉ mens in só ŉ kort tydperk tref, is dit moeilik om positief te bly.” Die Truter-egpaar se dogter, Suleen, is verlede jaar ná ŉ ongeluk in Wierdapark in Pretoria na ŉ hospitaal in Centurion gehaas. Suleen het glo vroeër die aand saam met vriende gekuier toe die ongeluk op pad terug na haar ouerhuis gebeur het. Sy het na bewering by ŉ skerp draai beheer oor die motor verloor en in die buitemuur van ŉ huis vasgery. Die muur het ineengestort en die grootste deel van die baksteenmuur het op die bestuurder se kant van die motor geval. Lientjie sê Suleen het erge kopbeserings opgedoen en is in die hoësorgeenheid van die Unitas-hospitaal opgeneem. “Die ongeluk het my platgeslaan,” sê sy. “ŉ Mens skrik geweldig groot – jy dink onmiddellik dat jy dalk een van jou kinders kan verloor. Ek onthou nie alles van daardie dag nie omdat ŉ mens se lyf in skok gaan. Ek weet net daar was vrese dat sy dit nie sou maak nie. Sy het erg gebloei en die dokters het gevrees dat sy dalk aan haar bloed kan stik. Hulle was ook bekommerd dat sy sou ophou asemhaal.” Suleen Truter (Foto: Verskaf) Die egpaar sê hulle was nié voorbereid vir nóg ŉ terugslag nie. “Ons kon nie eers behoorlik sin maak van die ongeluk nie, toe moes ons hoor die dokters wil ons sien oor ŉ diagnose wat hulle gemaak het. Ons was geskok, platgeslaan. Jy dink nie reguit in so ŉ oomblik nie – jy wag dat hulle vir jou die ergste sê sodat jy dit kan probeer verwerk.” En dit wás erg, sê sy. Suleen is gediagnoseer met akoestiese neuroma – ŉ seldsame breingewas waar die gewas tussen senuwees op die breinstam groei en mettertyd tot gehoorverlies ly. Dit is ŉ gewas wat hoogs ingewikkeld is om deur middel van ŉ chirurgiese operasie te verwyder omdat die breinstam en -senuwees in die proses erg beskadig kan word. Mediese personeel het later eers besef dat dié breingewas juis ook die rede is hoekom Suleen al ŉ geruime tyd aan gehoorverlies begin ly het. Sy het dit egter nooit laat ondersoek nie omdat sy nie “ernstige onraad” vermoed het nie. Suleen, wat verlede jaar ŉ tweedejaar student in rolprentvervaardiging en -skryf by Afda in Johannesburg was, moes intussen op versoek van mediese kenners haar studies staak totdat sy ŉ operasie ondergaan het om die gewas te verwyder. “Wat moet ŉ mens sê? Niks wat jy sê of doen gaan help nie. ŉ Mens bid, jy hoop,” sê sy. ŉ Mediese span in Pretoria het intussen aan die gesin gesê ŉ alternatiewe en relatief nuwe behandeling vir dié gewas is waarskynlik die beste behandeling om die groeisel te verwyder. Die behandeling vereis dat Suleen bestraling moet ondergaan en die behandeling is volgens die dokters baie veiliger as om die gewas chirurgies te probeer verwyder. Suleen Truter (Foto: Verskaf) Die gesin het na weldoeners landswyd uitgereik in ŉ poging om geld vir die operasie in te samel aangesien hulle nié ŉ mediese fonds het nie. Dean, wat vroeër sy eie konstruksiebedryf gehad het, sê die onderneming is vroeër bankrot verklaar omdat hy nie meer kontrakte gekry het om te werk nie. Die gesin beweer dit het te doen met onvoldoende vlakke van swart ekonomiese bemagtiging in die maatskappy wat uiteindelik verlede jaar ook daartoe gelei het dat die onderneming gelikwideer is. “Ons het selfs ons huis in die proses verloor,” sê Lientjie. “Wanneer dinge weer beter sal gaan, weet ons nie. Wat ons wel weet is dat ons alles in ons vermoë moet doen om te verseker dat sy hierdie behandeling kan kry.” Dr. Sheynaz Bassa, ŉ kliniese onkoloog, het aan Maroela Media bevestig dat Suleen met die gewas gediagnoseer is. Bassa sê mediese kenners is wel van mening dat bestraling die beste metode sal wees om dié gewas te verwyder sonder om permanente skade te veroorsaak. Die Truter-gesin is vandeesweek by die Groote Schuur-hospitaal in die Wes-Kaap. Lientjie sê hulle sal na alle waarskynlikheid Vrydag hoor hoe die pad vorentoe gaan lyk. “ŉ Paneel dokters sal more ná die laaste ondersoek kan sê wat ons vorentoe kan verwag, wat die behandeling alles gaan behels en hoe lank dit én haar herstelpad gaan neem.” Die behandeling sal na verwagting meer as R200 000 kos. Die gesin het intussen ŉ trust gestig vir weldoeners wat betrokke wil raak deur middel van skenkings. Vir meer inligting stuur ŉ e-pos na [email protected].